1. februar 2021

**Generalforsamling 2021, formandens beretning**

1.

2020 blev på mange måder et usædvanligt år. I kender alle situationen alt for godt, så derfor vil jeg uden omsvøb og alt for mange mellemregninger sige, at Covid-19 både her og alle andre steder har præget vores aktiviteter.

Trods pandemien har vi været i stand til at gennemføre en række af klubbens aktiviteter i sejlersæsonen. Derimod måtte vores indendørs vinteraktiviteter frem til nu aflyses.

Vi gik ind i foråret med begrænsninger i forsamlingsforbuddet. Indskærpelserne blev gradvis tydeligere og strammere i takt med at smitterisikoen og antallet af Corona dødsfald steg. Selv på vandet skulle vi holde afstand og i mærkerundingerne under onsdagssejladserne skulle vi huske at holde afstand til andre både. Nogle af foranstaltningerne forekom en smule groteske.

Corona nedlukningen har dog ikke været så skidt, at den ikke har været godt for noget andet. Vi har afholdt næsten alle aktiviteter i 2020 og forventer t gøre det samme i 2021. Vi kunne sejle også sejle onsdag aften. Nok så vigtigt, har 2020 bragt flere nye både til havnen og flere interesserede og medlemmer til vores kurser. Det er overordentligt glædeligt.

**Spørgeskemaundersøgelse**

Jeg vil starte denne beretning med at springe frem til eftersommeren, hvor vi fordeler en spørgeskemaundersøgelse. Bestyrelsen vil gerne høre, hvad klubbens medlemmer tænker om vores aktiviteter mv. Det kommer der nogle interessante resultater ud af. En fjerdedel af klubbens medlemmer ønsker at besvare spørgsmålene.

Ud fra de modtagne besvarelser kan konkluderes lidt flot, at de ting bestyrelsen gør, flugter fint med medlemmernes interesser.

Medlemmerne giver udtryk for, at man gerne vil starte lidt tidligere i midten af april med kapsejlads for at udnytte flere af de lyse nætter.

Vi har de turaktiviteter, som vi skal have i klubben. Der er ikke behov for nye initiativer, men der efterspørges nye måder at skabe relationer på i turplanlægningen ved at etablere en facebook side for tursejlerne, så man kan lave aftaler på kryds og tværs.

Som bestyrelsen har lægger vi op til at styrke familieaktiviteterne og det understøtter besvarelserne i undersøgelsen.

Vi bliver også opfordret til at begynde SUP aktiviteter i klubben.

**Pejlemærker**

Sidste år besluttede vi i fællesskab at udvikle fire pejlemærker for klubben. Jeg vil gerne kort fortælle, hvordan der er arbejdet med de fire pejlemærker.

Under pejlemærket *flere ud og sejle* har vi i sandhed fået flere på vandet i 2020. I 2021 begynder vi sandsynligvis med SUP aktiviteter i Virksund og vi håber på at kunne tage andre aktiviteter, herunder introducere familiekontingent.

Under pejlemærket *en sejlklub for alle* har vi i 2020 søgt at tiltrække nye interesserede ved at fastholde så varierede tilbud som muligt, ved at lave velkomstarrangementer, vinteraktiviteter og ved at få flere nye sejlere med under mentorordningen.

Under pejlemærket *en stærkere klub med råd til aktiviteter* har vi i kraft af sponsorstøtte og indkøb af ny følgebåd har vi øget klubbens aktiver og kassebeholdning. Vi søger også at reducere vores udgifter, hvor det muligt og klogt. I samråd med bøjeudvalget prøver vi at reducere udgifterne til turbøjer.

Og under pejlemærket *fokus på sikkerhed til søs og godt sømandskab* har vi opdateret vores hjemmeside med sikkerhedsinstrukser for brug af klubbens materiel og udfærdiget sikkerhedsinstruks for sejlerskole og under pigesejlads. Vi har også planlagt en klubaften omkring sikkerhed til søs.

2.

**Økonomi og medlemmer**

Vi kommer selvsagt senere på dagsordenen til punktet vedr. økonomi og budget, men jeg vil gerne fremhæve, at vores økonomiske situation ser tilfredsstillende ud.

Vi vil gerne have flere familier i klubben. For at søge at tiltrække flere familier til klubben lægger bestyrelsen op til at etablere et familiekontingent, som vi tager op som selvstændigt emne senere på generalforsamlingen.

**Sponsorer**

Vi har også i 2020 været heldige med at få støtte fra forskellige sponsorer. Hancock, DJS, Randers Bådservice, Vin og Vin, Menu i Viborg m.fl. Vi opfordrer alle til at handle hos vores sponsorer. Vi har i 2020 også været heldige med at få nye midler fra Foreningspuljen til at anskaffe ny RIB båd på trailer, som afløser for de to gamle fladbundede gummibåde.

**Bestyrelsesarbejde**

Vi har haft en række gode møder og drøftelser i løbet af sæsonen i sejlklubbens bestyrelse. Vi har tilmed haft overskud til at tage fat på noget så kedeligt som klubbens arkiver. Der er ryddet op og arkiverne er nu lagret elektronisk og gemt i sikkerhedskopi. Det betyder også, at arkiverne er sweeped for gamle medlemsregistre og navnelister mv., så GDPR-reglerne fortsat overholdes.

3.

**Velkomstarrangementer**

Som noget nyt har vi i 2020 inviteret interesserede og nye bådejere til tre velkomstarrangementer i sejlklubben. Her har vi fortalt om vores aktiviteter, bådpladser, kurser, mentorordning og gastepladser mv.

Bestyrelsen finder, at arrangementerne har været en succes og vi har allerede besluttet at gentage arrangementerne i 2021. Vi har fået flere nye medlemmer i efteråret i f. m. et velkomstarrangement og sagt til dem, at de kan deltage gratis i klubbens vinteraktiviteter i år, mod at de accepterer, at vi sender en opkrævning på kontingent i 2021.

4.

**Kapsejlads**

Trods Covid-19 situationen i 2020 har vi næsten kunnet sejle det meste af sæsonen. Vi startede med at udfordre klubbens sejlere med den såkaldte Corona Cup. Her kunne man sejle fra Virksund og rundt om turbøjerne på tid ved henholdsvis Theas Have og Lundø og retur til Virksund. Senere blev Corona restriktionerne lempet, så vi kunne sejle efter de normalt gældende kapsejladsregler. Mellem 10 og 15 både har deltaget i onsdagssejladserne.

Vi vil gerne være flere både til onsdagssejladserne og vi vil også gerne have flere gaster til at sejle. Alle medlemmer må gerne hjælpe til med at slå et slag for, at nye sejlere kan komme med om onsdagen. Der er altid plads til flere. Jeg vil gerne høre generalforsamlingen, om der er grundlag for at starte en hold med kapsejladsundervisning?

**DJS Cup**

Det er lykkedes også at gennemføre DJS Cup i september. Der var 15 tilmeldte både og det blev en fin dag. Der blev afholdt et fint middagsarrangement efter sejladsen med god opbakning. Tak til dem, som arrangerede DJS Cup og tak til havnen for at give adgang til at bruge kranen.

**Tursejlads og ungdomssejlads**

Klubbens turaktiviteter har i 2020 næsten ligget underdrejet. Vi fik ikke gang i vores familieaktiviteter. Dog blev mandetur og pigetur gennemført i uge 37. Vi har et håb om, at aktiviteterne kan gennemføres i 2021.

Ungdomssejlads kom også skævt i gang af de velkendte årsager. Vi havde forberedt en reklamekampagne med opslag på skolerne i Viborg. Det druknede i Corona og skolelukninger i foråret. Men vi kom i gang og har sejlet på søen. Der er dog kun kommet få nye til i år.

5.

**Duelighedskursus, sejlerskole og pigesejlads**

I 2020 har efter Virksund forhold næsten været en tsunami af tilmeldinger til duelighed, sejlerskole og pigesejlads.

Det har været mulig i vid udstrækning at stimulere denne interesse, fordi flere frivillige har meldt sig som instruktører. Glædeligt.

Jeg tror, at der samlet har været 25 på henholdsvis sejlerskole og pigesejlere, mens 12 kom gennem praktisk duelighed. Vi har på sejlerskolen måtte lukke for tilgang. Allerede nu står sejlere klar på venteliste til 2021. Alle tre aktiviteter er overordentlig store aktiver for sejlklubben. De bidrager alle til, at der kommer et frisk pust af nye medlemmer.

Jeg vil også nævne, at to pigesejlerne i 2020 har deltaget på instruktøruddannelse. Det glæder mig, at interessen nu er så stor, at pigerne også har lyst til at blive bedre som instruktører.

**Klubbåde og joller**

Virksundtøsen bruges flere gange om ugen i sejlersæsonen. Enkelte familier har sågar også benyttet båden og sejlet en tur til Fur for at afprøve sejlerlivet, før de evt. selv anskaffer båd. Det er en rigtig fornuftig måde for en familie at nærme sig sejlerlivet og en familiebåd.

H-båden kom desværre kun ud og sejle enkelte gange. Vi har en tro på, at båden i 2021 vil blive benyttet noget mere. Fire pigesejlere har i hvert tilfælde ytret ønske om at sejle i båden i den kommende sæson til både kapsejlads og pigesejlads.

Nogle af jollerne og en gummibåd bliver fortsat benyttet gennem sæsonen på Nørresø i Viborg. RIB båden forventes at blive taget i brug i 2021.

**6.**

**Afslutning**

Jeg vil gerne slutte med at takke alle frivillige og opfordre medlemmer til at melde sig som frivillige i sejlklubben. De frivillige er den lim, som bidrager til at klubbens aktiviteter kan gennemføres. I de seneste fire år har 10 frivillige forladt bestyrelse og udvalg. Der er tale om en naturlig udskiftning. Det betyder dog også, at der er behov for, at andre interesserede melder sig under fanerne.

Vi har behov for flere skippere til sejlerskolen – både som faste instruktører og som suppleanter. Vi har behov for nogle flere hjælpere til at klargøre klubbåde og joller. Og i år skal oplæres nye til kapsejladsudvalgets aktiviteter. Vi kan godt bruge nogle hænder til børn og unge sejlads på Nørresø og til Vild med Vand o.s.v.

Vi vil gerne hædre og gøre opmærksom på klubbens ildsjæle. Hvad er mere passende end at gøre det på generalforsamlingen. Jeg vil gerne i år sammen med alle andre fremmødte takke et særligt medlem, som næsten har sin daglige gang på havnen. Han yder en kæmpe indsats md stort og småt. Han er altid klar til at hjælpe andre og stå til rådighed, når både skal op og i vandet. Jeg vil gerne takke dig Ulf for din store og ihærdige indsats gennem mange år. På sejlklubbens og bestyrelsens vegne vil jeg overrække dig en håndlavet sejlerkniv og samtidig give dig et gratis medlemskab af sejlklubben i 2021.

I år har Lystbådehavnen jubilæum. Havnen fylder 50 år. Det fejrer vi i perioden 19. - 22. august 2021. Jeg håber, at alle vi støtte og deltage i aktiviteterne i f.m. jubilæet. Sæt allerede nu kryds i jeres kalendere.

Tak til bestyrelsen og til alle andre for samarbejdet i 2020. Lad os håbe, at 2021 bliver et mere normalt år med vacciner og andre tiltag.

Det afslutter min beretning.